KIRJALLINEN KYSYMYS E-3949/00 esittäjä(t): Roberta Angelilli (UEN) komissiolle. Ympäristövaikutusten arviointi.



Virallinen lehti nro 187 E , 03/07/2001 s. 0089 - 0089



KIRJALLINEN KYSYMYS E-3949/00 esittäjä(t): Roberta Angelilli (UEN) komissiolle (13. joulukuuta 2000) Aihe: Ympäristövaikutusten arviointi Viittaan komission jäsenen Margot Wallströmin komission puolesta aiempaan kysymykseeni (E-2683/00(1)) antamaan vastaukseen. Kysymykseni koski suuria nopeuksia suuren kehätien (GRA) alueella. Mielestäni komission jäsenen kohtaan kaksi antama vastaus ei ole vakuuttava, sillä direktiivin 85/337/ETY(2) 6 artiklan 2 kohdassa säädetään, että jäsenvaltioiden on huolehdittava, että yleisöllä, jota hanke koskee, on mahdollisuus ilmaista kantansa ennen hankkeen aloittamista. On selvää, että direktiivin soveltamisen valvonta on Euroopan unionin jokaisen jäsenvaltion tehtävä. Jos joku jäsenvaltioista ei kuitenkaan toteuta asianmukaisia valvontatoimia, kansalaiset joutuvat eriarvoiseen asemaan tiedotustoiminnan avoimuuden puutteen vuoksi ja myös siksi, että yleisön on mahdotonta saada tietoa ja osallistua päätöksentekoprosesseihin. Voisiko komissio ilmoittaa, 1. minkä toimielimen toimivaltaan kyseinen asia kuuluu, 2. mitä hankkeita Euroopassa on tällä hetkellä meneillään tässä asiassa, 3. mitkä direktiivit koskevat kyseistä asiaa, 4. mikä sen yleinen arvio on kyseisestä asiasta? (1) EYVL C 113 E, 18.4.2001, s. 149. (2) EYVL L 175, 5.7.1985, s. 40. Margot Wallströmin komission puolesta antama vastaus (22. helmikuuta 2001) Komission tehtävänä on varmistaa, että yhteisön oikeutta sovelletaan asianmukaisesti kaikissa jäsenvaltioissa. Komission toimivaltuudet rajoittuvat Euroopan yhteisön perustamissopimuksessa sille annettuihin valtuuksiin. Perustamissopimuksen 211 artiklan (ent. 155 artikla) mukaan turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. Perustamissopimuksen 226 artiklan (ent. 169 artikla) mukaan: Jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisön tuomioistuimen käsiteltäväksi. Tässä nimenomaisessa tapauksessa komissio on jo vuosina 1997 ja 1998 selvittänyt ympäristövaikutusten arviointia koskevan yhteisön lainsäädännön asianmukaista soveltamista parlamentin jäsenen mainitsemassa hankkeessa. Koska nyt tehtyyn kirjalliseen kysymykseen ei sisälly mitään uusia olennaisia seikkoja, parlamentin jäsentä pyydetään tutustumaan vastauksiin, jotka komissio on aiemmin antanut hänen tekemäänsä kirjalliseen kysymykseen E-578/98(1) sekä Antonio Tajanin kirjalliseen kysymykseen E-2274/00(2). Parlamentin jäsenen kirjalliseen kysymykseen E-2683/00(3) annetun vastauksen toisessa kappaleessa viitattiin kysymykseen niille henkilöille suoritettavan rahallisen korvauksen arvioinnista, joille mahdollisesti aiheutuu haittaa hankkeesta. Tällainen rahallinen korvaus ei kuulu ympäristövaikutusten arviointia koskevan yhteisön lainsäädännön soveltamisalaan. Lisäksi se kuuluu jäsenvaltioiden toimivaltaan. (1) EYVL C 386, 17.12.1998. (2) EYVL C 103 E, 3.4.2001, s. 104. (3) EYVL C 113 E, 18.4.2001, s. 149.